1. ปัจจัยความเสี่ยง

ความเสี่ยงจากสภาพการแข่งขัน

สภาพการแข่งขันในตลาดอสังหาริมทรัพย์ในปีที่ผ่านมาแตกต่างกันไปในแต่ละ Sector ทั้งนี้
จะขอกล่าวในแต่ละส่วนดังนี้

ในตลาดบ้านเดี่ยวนับเป็นตลาดที่มีอนาคตค่อนข้างดี
เนื่องจากความต้องการของลูกค้ายังมีปริมาณเพิ่มขึ้นอย่างต่อเนื่อง ทั้งนี้
เป็นผลจากอัตราดอกเบี้ยในการกู้ยืมเพื่อซื้อบ้านได้ลดลงอย่างต่อเนื่องจาก ร้อยละ 8.5
ลดลงเหลือร้อยละ 5.25 ในปัจจุบัน
ธนาคารแทบทุกแห่งต่างแข่งขันการให้สินเชื่อเพื่อการซื้อบ้านกันอย่างมากมาย
กอปรกับมาตรการกระตุ้นความต้องการอสังหาริมทรัพย์จากภาครัฐ เช่น
การลดค่าธรรมเนียมการโอนลงจากร้อยละ 2 ลงเหลือเพียงร้อยละ 0.01
จากปัจจัยเหล่านี้ทำให้ความสามารถในการซื้อของลูกค้ามีมากขึ้นตามไปด้วย สำหรับสภาพการแข่งขัน
นับว่ายังไม่รุนแรงเท่าใดนักเนื่องจากจำนวนผู้ประกอบการที่มีความพร้อมในการแข่งขันได้ลดน้อยลงไปมากเนื่องจากประสบปัญหาทางการเงินจากวิกฤตเศรษฐกิจในระยะ
2-3 ปีที่ผ่านมา อย่างไรก็ตาม
บริษัทจะต้องมีการศึกษาความต้องการของลูกค้าในแต่ละพื้นที่อย่างละเอียดก่อนการดำเนินการพัฒนาเปิดโครงการ

ตลาดอพาร์ตเมนต์ให้เช่า
นับเป็นอีกตลาดหนึ่งที่ทางบริษัทให้ความสนใจและดำเนินการขยายธุรกิจอย่างต่อเนื่องทั้งในปีที่ผ่านมาและในปีต่อ
ๆ ไป เนื่องจากปริมาณความต้องการของกลุ่มลูกค้า ต่างชาติได้เพิ่มขึ้นอย่างมาก
อันเป็นผลจากการขยายกิจการธุรกิจข้ามชาติในประเทศไทย อัตราการเข้าพักเพิ่มสูงขึ้นจากร้อยละ
86 ในต้นปี 2543 เป็นร้อยละ 91 ในต้นปี 2544 สภาพการแข่งขันอย่างไม่รุนแรง เท่าใดนัก
เนื่องจากจำนวนอพาร์ตเมนต์ให้เช่ามีปริมาณที่ค่อนข้างจำกัด
อาคารส่วนใหญ่จะตั้งอยู่ในบริเวณใจกลางธุรกิจ และถนนสุขุมวิท
การแข่งขันมักจะเป็นระหว่างเจ้าของอาคารรายเดียว
ซึ่งสภาพของอาคารมักจะอยู่ในสภาพทรุดโทรม และขาดการบำรุงรักษา ทางบริษัทได้เปิดตัว
“สิริอพาร์ตเมนต์” เพื่อสร้างมาตรฐานการบริหารอาคารให้สูงขึ้น
โดยเลือกซื้อโครงการที่ตั้งอยู่ในบริเวณใจกลางธุรกิจ และถนนสุขุมวิทเป็นสำคัญ

ตลาดคอนโดมิเนียมใจกลางเมือง นับเป็นอีกตลาดหนึ่งที่บริษัทให้ความสนใจ
เนื่องจากปริมาณความต้องการยังมีอย่างต่อเนื่อง
อีกทั้งเป็นตลาดที่บริษัทมีความเชี่ยวชาญเป็นอย่างมาก ปริมาณคอนโด
มิเนียมสร้างเสร็จใจกลางเมืองได้ลดลงอย่างต่อเนื่อง
และจะไม่มีการสร้างขึ้นใหม่ในระยะเวลาอันใกล้นี้ เนื่องจากค่าก่อสร้างที่สูงขึ้นมาก
สภาพการแข่งขันจึงเกิดจากโครงการที่สร้างได้เกือบเสร็จ
หรือได้รับการปรับโครงสร้างหนี้กับสถาบันการเงินเรียบร้อยแล้ว
ราคาที่เสนอขายอยู่ในระดับที่สมเหตุสมผล
ความต้องการของลูกค้ามีทั้งผู้ที่ต้องการอยู่อาศัยเองหรือซื้อเพื่อการลงทุนโดยการปล่อยเช่า

ความเสี่ยงทางด้านการเงิน

จากการที่สภาวะเศรษฐกิจโดยทั่วไปของประเทศเริ่มฟื้นตัวขึ้นตามลำดับ ประกอบกับในช่วงปีที่ผ่านมา
บริษัทได้ดำเนินการปรับปรุงโครงสร้างหนี้ของบริษัทกับสถาบันการเงินเดิมเป็นที่เรียบร้อยแล้ว
โดยบริษัทสามารถปรับปรุงโครงสร้างหนี้ระหว่างปีไปได้ทั้งสิ้น 1,096 ล้านบาท
ซึ่งทำให้ความเสี่ยงทางด้านการเงินที่อาจจะเกิดขึ้นจากสถาบันการเงินผู้ให้สินเชื่อเดิมหมดไปด้วย

ด้านสภาวะทางด้านเงินทุนในการดำเนินการสำหรับโครงการใหม่ๆ ของบริษัท
ถึงแม้ว่าสภาวะทางด้านตลาดทุนจะไม่เอื้ออำนวยมากนักก็ตาม
แต่จากการที่สภาวะทางการเงินโดยทั่วไปได้ปรับตัวดีขึ้น
และสถาบันการเงินในประเทศก็ประสบความสำเร็จในการปรับโครงสร้างองค์กร
ประกอบกับผลของการปรับปรุงโครงสร้างหนี้ของบริษัทเอง
ทำให้บริษัทสามารถจัดหาแหล่งเงินทุนสำหรับโครงการใหม่ ๆ ได้จากสถาบันการเงินภายในประเทศ
อย่างไรก็ตาม
บริษัทก็ยังระมัดระวังในการจัดหาแหล่งเงินจากการกู้ยืมโดยคำนึงถึงสัดส่วนของการกู้ยืมที่เหมาะสม
เพื่อมิให้บริษัทมีภาระดอกเบี้ยมากเกินไป จนอาจเกิดปัญหาเหมือนในอดีต

ความเสี่ยงในการคัดเลือกโครงการเพื่อการพัฒนา

บริษัทได้กำหนดทิศทางที่จะมุ่งทำการพัฒนาโครงการในตลาดที่อยู่อาศัย กล่าวคือ ในตลาดบ้านเดี่ยว
ตลาดอพาร์ตเมนต์ และ ตลาดคอนโดมิเนียมใจกลางเมือง
ดังที่ได้กล่าวมาแล้วข้างต้นปริมาณความต้องการของตลาดที่อยู่อาศัยนี้ได้เพิ่มขึ้นอย่างต่อเนื่อง
และสภาพการแข่งขันยังไม่รุนแรงเท่าใดนัก
ทั้งนี้เนื่องจากจำนวนผู้ประกอบการที่มีสภาพทางการเงินที่เหลืออยู่ในปัจจุบันมีจำนวนไม่มากเท่าใดนัก
อีกทั้งความสามารถในการกู้เงินจากสถาบันการเงินเพื่อพัฒนาโครงการก็มีอยู่น้อย ดังนั้น
การคัดเลือกโครงการหรือการซื้อที่ดินใหม่ เพื่อดำเนินการพัฒนายังมีความเป็นไปได้สูง
อีกทั้งราคาก็ได้ลดลงจากเดิมเป็น อันมาก

บริษัทยังคงรักษาสัมพันธภาพกับเจ้าของที่ดิน ธนาคาร และสถาบันการเงิน เพื่อเจรจาและ
คัดสรรโครงการที่เหมาะสมมาพัฒนาให้สอดคล้องกับสภาพการแข่งขันและปริมาณความต้องการของตลาด
อย่างไรก็ตาม ความรวดเร็วในการดำเนินการซื้อหรือจัดหาที่ดินอาจทำได้ไม่รวดเร็วนัก
เนื่องจากความพร้อมของธนาคาร
หรือสถาบันการเงินที่ยังไม่พร้อมจำหน่ายสินทรัพย์ที่มีอยู่ออกมาในราคาที่เหมาะสม
เนื่องจากจะกระทบกับการเพิ่มทุนของสถาบันการเงินเอง